khistorydata/jeongjo-sjw-relations huggingface dataset:
정조 3년
己亥十一月二十一日午時。上御誠正閣。輪對官入侍。召對追後入侍時。左副承旨李義弼。假注書李錫夏。記事官金健修鄭東浚。宗親府典簿李命圭。議政府司錄白師坤。中樞府經歷徐有龍。忠勳府都事朴宗珪。西學訓導韓啓玉。以次進伏訖。上命輪對官。以次進前。命圭進前。奏職姓名。上下詢職掌遺在訖。上曰。有所懷乎。命圭曰。無之矣。仍退出。師坤。進前奏職姓名。上下詢職掌遺在訖。上曰。有所懷乎。師坤曰。無之矣。仍退出。有龍進前。奏職姓名。上下詢職掌遺在訖。上曰。有所懷乎。有龍曰。無之矣。仍退出。宗珪進前。奏職姓名。上下詢職掌遺在訖。上曰。有所懷乎。宗珪曰。無之矣。仍退出。啓玉。進前奏職姓名。上下詢職掌。啓玉曰。職則訓導儒生。而名存實無矣。上曰。何以謂名存實無耶。啓玉。囁嚅良久。奏語顚錯。義弼曰。西學訓導韓啓玉職掌詢問之下。奏對顚錯。推考警責。何如。上曰。勿推。可也。出擧條下詢遺在。啓玉曰。無之矣。上曰。有所懷乎。啓玉曰。無之矣。上曰。此後則以汝所知訓導儒生。可也。仍命啓玉退出。上曰。注書出去。召對官。勿爲習講。卽爲入侍事分付。可也。賤臣承命出來。與侍讀官權以綱。檢討官朴天行。參贊官金夏材偕入進伏。上命義弼先退。以綱讀奏陸宣公奏議第三卷。自右臣伏見陛下。每垂睿心。止豈不曰。昧理而好諛乎。上曰。文義陳之。以綱曰。備邊養兵之方。莫要於儲蓄軍糧。以晁錯安邊之策。充國屯田之議見之。莫不以積穀爲務。蓋兵食足。然後攻守得其宜。古人所謂足食而足兵者。誠爲備邊之長策也。然而足食之方。在於兵農。措置之術。在於得將。苟不擇人而任之。則儲積之穀。無以典守。而必至於損耗匱竭之境。然則將得其人。而後始可論足食足兵之道矣。伏願於此留意焉。天行曰。足食之要。上番旣已仰達。而足食非但爲備邊之長策。雖以國內言之。亦不可無儲蓄。蓋臨亂足兵之道。在於平時養民。養民之道。當以儲蓄爲先務。若國無儲蓄而猝値水旱爲災。則已失安養民生之道。尙何望其臨亂而足兵也哉。伏願於平日無事之時。深軫積穀養民之道焉。上曰。所陳好矣。天行曰。和糴之規。就穀賤處增價而買。以利農民。就穀貴處減價而賣。以救荒歲。此卽常平之法。而聞近年以來。均廳貿米。例就庫中之米。增價買取於貢人處。此雖取便儲蓄之意。都民生計。專在於市直之登降。市直登降。又在於貢役價之逐等計給。而一自以錢給貢之後。貢人雖得增價之利。市直日漸翔踊。卽今都下民情。未免渴急。若到明春。則其爲遑急。又將有倍於今矣。今年穡事稍登。外邑之民。擧有向蘇之望。而都下之民。獨不知豊歲之樂。實爲矜悶。臣謂今後。則該廳庫貿米之規。永加禁斷。然後庶爲都民支保之一端矣。上曰。所奏正合予意。方欲另下傳敎。依此。分付。令該衙門。參量擧行。可也。夏材曰。下番儒臣所奏。誠切中時弊矣。夫子云去兵而不去食。去食而不去信。孟子亦曰。天時不如地利。地利不如人和。蓋以兵而言。則食爲重。以財而言。則信爲重矣。後世掌財賦者。寢失其道。每多損下益上之患。尋常竊嘆。以近事言之。荐歉之餘。今歲稍登。八方之民。庶有少蘇之望。而一自均廳貿米之後。市價踊貴。都民不知豊歲之樂。頃以軍餉米停運事。辭敎懇惻。曲察民情。孰不欽仰。而小民認以惠廳貿穀之停罷。始皆歡欣。終則缺望自今明飭有司。俾有闊狹之道。然後都民可蒙實惠而有同豊之樂矣。上曰。依爲之。出擧條上曰。下番儒臣所奏。誠好矣。日前使之摘奸米廛。則市直之登踊。已過一貫錢云。今則都民。無豊歲之樂矣。天行曰。貢人獨以爲利。而都民皆被其害矣。上曰。注書出去。戶曹及惠廳郞廳發牌。問一朔貢物分給之數。平市及漢城府郞廳發牌。問各穀市直之多少以稟事。分付戶房承旨。可也。賤臣承命出來。分付後還入。上命書傳敎曰。玆事前此欲爲提敎。使之往審市廛。則秋後一包踊價。其數不些。雖知惠局此擧。出於嗣歲之憂。而不可無闊狹之政云矣。又於講席。旣有筵臣之奏。豈可徒從其言。不改其弊乎。大抵貢等之不以本色米上下者。在貢人雖無所失。在都民必有豊年。不如歉歲之嘆矣。且儲貢等當給之米。雖典料販有異。若其官權其利。民受其弊。固自如矣。況荐凶之餘。今歲幸不至大歉。而都民又不得樂歲之飽。是誠不忍人之政也。以此意。分付給貢衙門。須悉此意。莫或膠守儲穀之例。俾都民。得無咨嗟之怨。仍命退。諸臣以次退出。
정조 3년
己亥十一月二十一日申時。上御誠正閣。戶房承旨入侍時。右承旨朴祐源。假注書李錫夏。記事官金健修鄭東浚。以次進伏訖。上曰。軍士房承旨在院乎。祐源曰。俄已申退矣。上命書傳敎曰。近來政院古規掃如。惟是四入一出之規。猶謂之至今存。則未準做度之下位。無端申退。而許多右位。未嘗有執言者。諸承旨推考。此雖小事。卽是愛其禮之意也。同副承旨金勉柱。亦爲推考。卽爲牌招追省記入直。仍命退。諸臣以次退出。
정조 3년
行都承旨徐有慶坐。左承旨徐有防坐。右承旨朴祐源坐。左副承旨李義弼坐直。右副承旨金夏材坐。同副承旨金勉柱坐直。注書二員未差。假注書徐龍輔仕李錫夏仕直。事變假注書安筞仕。
정조 3년
徐有防啓曰。明日常參經筵取稟。傳曰。只朝講。
정조 3년
徐有慶啓曰。左副承旨李義弼。今日不爲仕進。卽爲牌招。何如。傳曰。允。
정조 3년
金勉柱啓曰。明日朝講。兩司當爲進參。除在外陳疏入啓外。竝待開門牌招。以爲推移入侍之地。何如。傳曰。允。
정조 3년
徐有防。以禮曹言啓曰。來十二月初九日。景慕宮臘享祭親行時。省牲省器。依例以親臨磨鍊擧行乎。敢稟。傳曰。知道。
정조 3년
金勉柱。以御營廳言啓曰。去夜二更量。可譯院正趙重澤犯夜被捉。依例移送該府之意。敢啓。傳曰。知道。
정조 3년
又以義禁府言啓曰。因御營廳啓辭。去夜二更量。犯夜被捉人司譯院正趙重澤。移送該府事。知道啓下矣。趙重澤。今方待命。卽爲拿囚之意。敢啓。傳曰。日寒如此。滯囚可㦖。分揀放送。
정조 3년
己亥十一月二十二日午時。上御誠正閣。同副承旨入侍時。同副承旨金勉柱。假注書李錫夏。記事官金健修鄭東浚以次進伏訖。上命勉柱。讀吏曹判書宋德相上疏訖。上曰。承旨今日入直乎。勉柱曰。然矣。上曰。注書出去。待敎召入。可也。賤臣承命出來。待敎徐龍輔召入進前。上命書傳敎曰。騎馬二匹立之。仍命龍輔東浚。分往闕外各司入直人。摘奸以來。命退。諸臣以次退出。
정조 3년
行都承旨徐有慶坐。左承旨徐有防坐。右承旨朴祐源坐直。左副承旨李義弼坐。右副承旨金夏材坐。同副承旨金勉柱坐直。注書二員未差。假注書李錫夏仕徐鼎修仕直。事變假注書安筞仕。
정조 3년
又啓曰。卽者奉敎徐龍輔。謂有親病。陳疏徑出。原疏纔已捧入矣。所當卽捧禁推傳旨。而此與無端徑出有異。推考警責。何如。傳曰。允。
정조 3년
金勉柱。以都摠府言啓曰。今日入直內三廳武兼禁軍及軍兵等。中日習射。請出標信。傳曰。日寒若此。停。
정조 3년
李義弼啓曰。合辭方張之時。許久闕啓。事甚未安。兩司諸臺。旣有只推之命。竝卽牌招。大可憲趙時俊。一體牌招。何如。傳曰。允。
정조 3년
徐有防啓曰。朝講經筵。當爲備員。而知經筵蔡濟恭未肅拜。黃景源兼帶未肅拜。同經筵金鍾洙兪彦鎬在外。知經筵李福源。同經筵李普行。病不來。莫重朝講。無進參之員。事甚未安。未肅拜懸病人員。竝推考警責。仍卽牌招。以爲推移入侍之地。何如。傳曰。允。
정조 3년
以大司諫徐有元。正言李濟萬。掌令申致權。持平沈樂洙尹得孚等牌不進罷職傳旨。傳于徐有防曰。只推。
정조 3년
徐有防啓曰。今日朝講。時刻已過。經筵及兩司不備。依例頉稟之意。敢啓。傳曰。知道。
정조 3년
金勉柱啓曰。假注書徐鼎修。時無職名。令該曹依例付軍職。冠帶常仕。何如。傳曰。允。
정조 3년
金勉柱啓曰。禁衛營從事官來言。今日本營軍兵。日次私習云矣。敢啓。傳曰。停。
정조 3년
金勉柱啓曰。御營廳從事官來言。今日本廳軍兵。日次私習云矣。敢啓。傳曰。停。
정조 3년
朴祐源啓曰。明日朝講爲之事命下。而經筵兩官兩司諸臺。因大臣箚子。方在罷職現告中。或在外或陳疏受由。或疏批未下。無他推移備員之道。何以爲之。敢稟。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。右承旨朴祐源進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。以李鎭衡爲大司憲。林鼎遠爲大司諫。尹弼秉爲掌令。黃昇源嚴思憲爲持平。趙鼎鎭爲正言。洪樂性金華鎭爲知經筵。李鎭衡爲同經筵。金鍾秀爲禮曹判書。李衍祥爲工曹判書。李重祜爲判義禁。李明中爲同義禁。任希敎爲兵曹參判。李儒慶爲兼東學敎授。別軍職姜五成。折衝今加嘉善。內弓房弓子年例等第時。片箭二中。駕前李載弘正憲。今加崇政。內弓房弓子年例等第時。柳葉箭三中已上。加資事承傳。
정조 3년
兵批。兼判書具允鈺進。參判未差。參議兪恒柱入直進。參知李亨元病。同副承旨金勉柱進。以李潤禧爲內禁將。成玉爲兼司僕將。李彦邦爲五衛將。李邦祚爲忠翊將。尹尙東爲文兼。副司直趙重晦。
정조 3년
傳于金勉柱曰。詞訟劇地堂上。不可不備。判尹右尹之代。今日政差出。
정조 3년
吏批。再度。以洪樂性爲漢城判尹。鄭晩淳爲右尹。
정조 3년
金勉柱啓曰。明日朝講次對。兩司當爲進參。今日政新除授臺諫。竝待開門牌招。以爲入侍之地。何如。傳曰。允。
정조 3년
傳于金勉柱曰。坐直承旨竝入侍。
정조 3년
左議政洪樂純箚曰。伏以今日朝講。以經筵兩司之不備。未免停輟。噫君德成就。專在經筵。自古人臣之愛其君者。以講學爲第一急務。今我聖上。早寤而晨興。不自滿暇。當此祈寒。開講有命。典學之誠至矣。臣不勝歡忭欽誦。而經筵之臣。兩司之官。一皆不進。致使勤礪之聖心。徒歸虛佇。可勝歎哉。臣於初筵。以特進官之互相推委巧避。請加申飭。而曾未幾何。又復如此。今日紀綱。誠末之余何。臣謂經筵兩司。衆所共知情勢實病外。無故不參者。竝罷職。以警日後。在外經筵。亦爲嚴飭上來。可也。取進止。答曰。省箚具悉卿懇。經筵及兩司事。所請果是。竝依施。而其中不參人員。未知情病之何居。此則自政院。區別捧傳旨。宜矣。此批答。遣史官傳諭于左議政。
정조 3년
司諫李東郁疏曰。伏以臣本以鹵質。濫蒙洪造。前後踐歷。罔非踰分。絲毫蔑補。愧懼徒積。迺者薇垣除旨。遽下於合辭方張之時。義重沐浴。顚倒出肅。而曠日虛縻。深切悚恧。第臣有情私之萬萬煎迫者。臣母年今七十有七矣。素抱貞疾。居恒懍綴。近因日氣之不調。重添感冒。寒熱迭攻。精神昏瞀。食飮金却。委頓床玆。臣以終鮮之身。左右扶將。達夜焦遑。以此情理。暫時離捨。斷無其望。今者朝講有命。召牌儼臨。而無路趨承。臣罪至此。益無所逃。玆敢疾聲呼籲於天地父母之前。伏乞聖慈。俯垂矜諒。亟削臣所叨之職。以便救護。仍治臣瀆擾之罪。以肅朝綱。不勝幸甚。省疏具悉。爾其勿辭。救護母病。
정조 3년
獻納趙錫穆疏曰。伏以臣頃於縣道之章。猥陳病情。兼附草草數語。粗伸耿耿一忱。縮伏旅次。恭俟鈇鉞。惟我殿下。聖度天大。不惟不賜譴斥。乃反優容而溫諭之至。有從速察職之敎。臣以草野疎逖。何以得此異渥於聖明之下哉。臣感激隕越。不知措躬之所也。扶舁病軀。僅入脩門。一瞻耿光。是臣至願。且今合辭方張。沐浴義重。章皇出肅。鎭日詣臺。觸冷冒寒。痰癖交谻。竟夕寒戰。達夜咳喘。胸膈刺裂。咽喉結塞。語音難通。顧此病狀。萬無仕進之勢。天牌之下。屢犯違傲。罪上添罪。無地自容。殿下雖天地於臣。父母於臣。何以曲察而矜恕之耶。玆敢冒死哀籲。伏乞聖慈。察而憐之。亟削臣職。仍治臣罪。以安愚分。以肅朝綱焉。臣方控辭乞免。固不敢贅及他說。而病情雖劇。景忱不衰。敢以膚淺之見。仰瀆宸嚴之下。伏乞聖慈垂察焉。臣伏覩我殿下臨御以來。百度維新。敬天之道。愛民之德。靡不用極。而旱澇連仍。無歲不然。轟燁荐疊。無月無之。嗚呼此曷故焉。殿下責躬之辭。足以格天。諸臣進戒之語。足以弭災。而以近日所覩言之。季秋收藏之月。雷聲電光。非一非再。上天譴告。胡至此極。無乃天眷聖智。使之益加敬畏。玉成吾君之德者耶。嗚呼。天視自我民視。天聽自我民聽。目今凶魁逆種。國人皆曰可殺。而殿下之不循輿情。今幾年也。朝野憂危。尙未鎭定。則上天之怒。未或不由於是耶。群下已言之矣。殿下亦知之矣。而終不能快施乾斷。以答天譴。臣竊惑焉。臣不敢知殿下之政令施措。或欠中知之道而然耶。百隷怠慢。未盡董率飭勵之方而然耶。方伯之臣。或未盡宣化之責歟。州牧之官。或失分憂之任歟。名係朝籍而積屈者凡幾人。跡阻天門而淹滯者亦幾人。漆室之中。蔀屋之下。愁阻景色。率多干和。則上天之警。抑亦以是耶。伏願殿下。念哉念哉。臣愚死罪。竊恐殿下聖學雖已高。而誠或有所未盡也。聖德雖已明。而敬或有所未至也。殿下於誠敬二字。眞有所涵養純一之工。則注措施爲之際。動合天心。丕承天棐。而庶幾無災異之警告矣。震之象曰。洊雷震。君子以恐懼修省。臣以爲修省之道。亶在於殿下之誠敬。伏願殿下。益加懋勉。以爲應天之實焉。臣非敢以論人臧否。以塞言責之萬一。而至於守令不稱。尤係生民之苦樂。故玆敢附陳焉。善山府使李命杰爲人庸陋。一政一事。不能自制。殘民受弊。已無可言。而甚至於狎近軍校。專事雜戱。政疵民隱。慢不知爲何事。如此麤悖不法之類。不可置之於字牧之任。成川府使柳義養。往在嶺南。繡衣之行。守令褒貶。已失其宜。卜載隨從。連亘道路。醜詆之言。流聞狼藉。以此觀之。則貪漁虐民。從可知矣。臣請善山府使李命杰。成川府使柳義養。竝施削罷之典。斷不可已也。臣無任。省疏具悉。所陳言甚切實。方思省勉之道。李命杰事。遠外風聞。有難準信。下該府使之覈處。柳義養事。或是久遠之事。又沒模捉之疎。不允。爾其勿辭。從速察職。
정조 3년
己亥十一月二十三日。記事官姜彙鈺。兵曹啓目。永宗僉使許侙。德積僉使韓師謙。德浦僉使金瑞貞。注文前僉使安得文。長峯萬戶陸鴻鎭等。所屬邑鎭試射無分。軍器執頉。竝依大明律杖八十收贖。公罪施行。而喬桐府使李漢泰段。資是二品。臣曹不敢擅便。上裁。何如。傳曰。依此律施行爲乎矣。許侙韓師謙金瑞貞。各功減一等爲良如敎。
정조 3년
刑曹罪人安七金更招啓目。傳曰。更良嚴刑。期於得情爲良如敎。
정조 3년
刑曹啓目。以趙召史鳴申聞鼓事捧供。而極涉猥越。原情內辭緣。勿施。何如。傳曰。觀此啓目。趙女之呼冤不無據執。刑曹之防啓。亦有意見是乃。事係變常。議大臣。後日次對時。稟處爲良如敎。
정조 3년
刑曹罪人金廷周更招啓目。傳曰。更良嚴刑。期於得情爲良如敎。
정조 3년
刑曹罪人金奉鎭更招啓目。傳曰。更良嚴刑。期於得情爲良如敎。
정조 3년
刑曹罪人李千奉。加刑啓目。傳曰。更良嚴刑。期於取服爲良如敎。
정조 3년
刑曹罪人朴𤩕加刑啓目。傳曰。更良嚴刑。期於得情爲良如敎。
정조 3년
刑曹罪人金龍河加刑啓目。傳曰。更良各別嚴刑。期於得情爲良如敎。
정조 3년
刑曹。罪人李光點。加刑啓目。傳曰。更良各別嚴刑。期於得情爲良如敎。
정조 3년
己亥十一月二十三日辰時。上御誠正閣。禮房承旨入侍時。左承旨徐有防。假注書李錫夏。記事官金健修鄭東浚。以次進伏訖。有防曰。今日朝講有命。而經筵多官。未知情勢與實病之如何。而無一人入來。以至於本院請牌。過時頉稟之境。法講事體。本自不輕。法講之中。朝講尤重。而終以應參人不備。講筵之因此停止者。揆以道理。極爲未安。經筵不入來者及未及入來者。一倂從重推考。至於兩可之一齊違牌。無端不進者。亦涉未安。有親病實故人及疏批未下外。倂一體從重推考。何如。上曰。依爲之。出擧條上曰。注書出去。玉堂故事中。無經筵官停講前例。詳考以來。可也。賤臣承命出來。考見後還奏曰。取見故事。則經筵頉稟下小註。有曰。經筵官有故。停而已矣。上命退。諸臣以次退出。
정조 3년
己亥十一月二十三日申時。上御誠正閣。坐直承旨入侍時。右承旨朴祐源。同副承旨金勉柱。假注書李錫夏。記事官金健修鄭東浚。以次進伏訖。上曰。山林隱卒謄錄中。有可考之例乎。祐源。奉進謄錄抄啓曰。故贊成朴弼周。故執義宋能相。皆是可考之例。而第其官位有稍尊稍卑之分。其他無相當可考之例矣。上命書傳敎曰。已自初筵。雖知衰病。不料遽聞卒逝之報。予庸䀌傷。隱卒之典。不可視同常例。卒參判金亮行家。原致賻外。參酌加數。令該曹。考例擧行。又命書傳敎曰。觀此謄錄抄啓者。與故贊成朴弼周。資不及數階。宜有差等。又與故執義宋能相之例太少。就其中。自該曹。裁量磨鍊。輸送事。分付。又命書傳敎曰。向因領相之奏。以簽丁之虛實相蒙有査正之敎。而本司紙尾。以擧行後狀聞爲說。而及見祗受狀啓。則結語只曰修成冊報備局云云。與當初以狀聞事分付之意。大段逕庭。此雖小事。外藩慢忽之習。亦足可見。慶尙監司洪樂彬。從重推考。此狀啓還下送。使之更爲修正以啓。以政院啓辭。命書傳敎曰。在外人及受由人員許遞與未差之代。政官牌招開政。又命書傳敎曰。再明日次對。進定於明日。上曰。同副出去政官牌去來。催促。可也。勉柱先退。祐源讀刑曹公事。仍判下。上命退。諸臣以次退出。
정조 3년
行都承旨徐有慶坐。左承旨徐有防坐直。右承旨朴祐源坐。左副承旨李義弼坐。右副承旨金夏材坐。同副承旨金勉柱坐直。注書二員未差。假注書李錫夏仕徐鼎修仕直。事變假注書安筞仕。
정조 3년
徐有防啓曰。明日經筵。取稟。傳曰。停。
정조 3년
又啓曰。今日朝講爲之事命下。而經筵二員未差。知經筵黃景源洪樂性金華鎭病不來。李鎭衡。臺諫。莫重朝講。無進參之員者。事甚未安。未肅拜懸病人員。竝推考警責。仍卽牌招。以爲推移入侍之地。何如。傳曰。允。
정조 3년
傳于金勉柱曰。大臣備局堂上引見。
정조 3년
傳于徐有慶曰。經筵前望單子入之。
정조 3년
同經筵前望單子入之。以李衍祥鄭尙淳落點。
정조 3년
傳于徐有慶曰。新除授同經筵。先入侍後謝恩。
정조 3년
以大司諫林鼎遠牌不進罷職傳旨。傳于徐有防曰。只推。更爲牌招。
정조 3년
以持平嚴思憲牌不進罷職傳旨。傳于徐有防曰。只推。更爲牌招。
정조 3년
以大司諫林鼎遠再牌不進罷職傳旨。傳于金勉柱曰。只推。更爲牌招。
정조 3년
備邊司薦望。以金鍾秀爲守禦使。
정조 3년
金勉柱啓曰。新除授守禦使金鍾秀。時在京畿廣州地。密符傳授。一時爲急。斯速乘馹上來事。下諭。何如。傳曰。允。
정조 3년
傳于徐有慶曰。本邑憐於彼國。非年紀强壯。資望鍊塾者。則不可輕授。而今此擬望。太欠商量。使之更望以入。
정조 3년
有政。吏批。判書宋德相在外。未肅拜。參判兪彦鎬陳疏下鄕。參議鄭元始進。行都承旨徐有慶進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。
정조 3년
以李一曾爲司諫。姜爲正言。李達秀爲會寧府使。知經筵鄭尙淳。同經筵金華鎭。竝單付。
정조 3년
兵批。兼判書具允鈺進。參判任希敎病。參議兪怕柱入直進。參知李亨元病。同副承旨金勉柱進。以吳載熙爲南兵使。守禦使金鍾秀。副護軍李東郁。副司果金敍九。副司正徐鼎修。竝單付。
정조 3년
傳于金勉柱曰。南兵使今日政差出。當日辭朝。
정조 3년
傳于金勉柱曰。日寒若此。軍兵日出時待令事。分付。
정조 3년
傳于徐有防曰。以文衡之不備。莫重誌狀。其可踰歲乎。文衡圈點。當日爲之。
정조 3년
徐有防啓曰。文衡圈點。當日爲之事。命下矣。時原任大臣。前大提學。政府西璧六卿判尹。卽爲牌招。使之擧行。何如。傳曰。允。
정조 3년
傳于徐有防曰。前大提學牌招。使之斯速會圈。
정조 3년
徐有防啓曰。前大提學黃景源牌不進推考傳旨。今方捧入矣。文衡圈點。旣有成命。大臣諸宰。皆會賓廳。而如是違召。不卽擧行。事甚未安。更卽牌招。何如。傳曰。更爲牌招。
정조 3년
金勉柱啓曰。前前大提學徐命膺牌不進推考傳旨。今方捧入。而特敎之下。如是違召。不卽擧行。事甚未安。更卽牌招。何如。傳曰。允。
정조 3년
又啓曰。前前大提學徐命膺。再牌不進。推考傳旨。今方捧入。而成命之下。連事違召。尙不擧行。事體所在。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 3년
傳于金勉柱曰。大提學前望單子入之。
정조 3년
傳于徐有防曰。大提學待下批。卽爲牌招。
정조 3년
大提學前望單子入之。以徐命膺落點。
정조 3년
金勉柱啓曰。明日大駕詣泰寧殿後。王大妃殿惠慶宮問安。何承旨進去乎。敢稟。傳曰。左副承旨進去。
정조 3년
徐有慶。以吏曹言啓曰。明日擧動時。左右通禮。不可不備員。而左通禮宋樂呈辭在外。今姑改差。其代。口傳備擬以入之意。敢啓。傳曰。知道。
정조 3년
吏曹口傳政事。以尹行晉爲左通禮。
정조 3년
傳于徐有慶曰。吏曹假郞廳之罪。非今斯今。汰去。
정조 3년
以吏曹假卽廳朱萬离汰去傳旨。傳于金勉柱曰。聞是遐方人云。此傳旨姑置之。
정조 3년
金勉柱啓曰。領議政徐命善。左議政洪樂純。有稟達事。來詣請對矣。
정조 3년
徐有慶。以吏曹言啓曰。軍資監正李昌漢呈狀內。身病甚重。勢難察任云。洪忠道都事柳協基呈狀內。身病甚重。勢難往赴云。竝依例改差。何如。傳曰。允。
정조 3년
金勉柱。以兵曹言啓曰。今十一月二十五日。泰寧殿擧動時。本曹補把京畿驛馬十五匹。依例入把之意。分付本道。何如。傳曰。允。
정조 3년
又以兵曹言啓曰。明日大駕詣泰寧殿展拜時。以何營軍兵隨駕。何營軍兵留陣。而隨駕禁軍馬步軍。以幾番幾哨磨鍊乎。敢稟。傳曰。禁衛營隨駕。而騎士二番。步軍四哨磨鍊。日寒如此。餘營竝勿留陣留營。禁軍則與入番番準三番隨駕。餘亦勿爲留營。
정조 3년
又以禁衛營言啓曰。明日大駕詣泰寧殿擧動時。本營隨駕。而騎士二番。步軍四哨磨鍊事。命下矣。出番鄕軍。只爲三哨。西營及外各處入直軍。除標信出用。以充四哨之數。還宮後。還入直之意。敢啓。傳曰。知道。宿衛撤罷之後。宮城內外軍兵。凡有進止。率皆請出標信。可也。且除標信之例。雖曰。有之。安可襲用於今日乎。今此調發入直軍兵草記。旣無特敎。又無兵曹傳關。而直請除標信者。不已妄率乎。
정조 3년
金勉柱啓曰。軍兵進止。所關不輕。而卽伏見禁衛營隨駕軍兵磨鍊草記。則以入直軍之除標信出用云者。未知謬例之如何。而事涉輕率。致勤聖敎。撜以師律。不可無警。該營大將。從重推考。何如。傳曰。允。
정조 3년
李義弼。以義禁府言啓曰。明日擧動時。各差備都事。當爲備員。都事沈亮賢在喪代。卽令該曹。口傳差出。以爲分排之地。何如。傳曰。允。
정조 3년
徐有慶啓曰。卽者吏曹郞廳來言。因義禁府草記。都事沈亮賢在喪代。令該曹口傳差出事。允下矣。判書宋德相在外不得擧行云。何以爲之。敢稟。傳曰。令次堂擧行。
정조 3년
吏曹口傳政事。以丁志德爲義禁府都事。
정조 3년
修撰嚴思晩疏曰。伏以臣有至懇至切之情。一欲仰首鳴號於孝理之下。而嚴畏怵愓。趑趄囁嚅者久矣。蓋臣於年前。幸蒙聖恩。獲遂便養之願。闔門感祝。圖報無階。而今又煩瀆天聽。極涉猥越。且臣母病中。每語臣曰。貧病分也。以螻蟻微命。再干天恩。義有所不安。臣由是益惶恐不敢言。而第伏念聖化方暢。與天同大。無物不獲。有願必遂。況又前輩之爲親乞養者。不以屢瀆爲嫌。則臣何敢徒畏分義。終自阻於仁覆之天哉。臣母今年七十有六矣。十年貞疾。床第爲命。而臣謀生甚疎。家計旁落。饘粥常患乏資。藥餌尤難及時。將攝易失。其宜元氣無以扶接。有子如此。寧欲無生。臣本兄弟三人。伯兄早歿。仲兄出繼。扶將調護。惟臣一身。而臣母積衰癃痼之中。聰明全減。以臣爲耳目。轉側不便。以臣爲手足。顧臣情理。實無離捨供職之勢。而一鎖禁直。不得以時歸省。每每請急。亦甚兢惶。黽勉奔走。冞增迫隘。臣情到此。其亦慼矣。若蒙錫類之聖渥。許臣一小縣。得以將往。則致養晨夕。少答劬勞之恩。殫心芻牧。庶效涓埃之報。玆敢披瀝肝血。冒瀆宸嚴。伏乞天地父母。特垂俯諒。俾伸至願。千萬幸甚。省疏具悉。疏辭。下該曹稟處。
정조 3년
左參贊黃景源疏曰。伏以臣伏蒙聖恩。特解文衡。仍令臣。來詣朝堂擧代者。凱澤旁流。曲錫鐫免。嚴召狎至。敢不祗承。然臣始以擧代事。爲大司諫李義翊所論斥。顧安敢復詣朝堂。擧文衡哉。然臣竊有耿耿於心者。曩者原任大提學李徽之。出按關西。爲臣言曰。肅廟丁丑文衡圈點時。擧休退臣朴世堂。夫世堂。其身已退。而其名列於圈點者何哉。擧急有勇退之臣。所以扶世敎也。洪國榮急流勇退。此一着。尤高於人。他日可授文衡者。卽其人也。旣入告於聖上故言之耳。臣亦心諾。國無文衡則已矣。苟有之。舍是人而孰爲之也。今文衡擧代之命。又及於臣。雖以情勢。不敢復詣朝堂。而文苑公議。亦不可廢也。臣伏聞故大提學尹鳳朝。以情勢不詣朝堂。而上疏擧南有容。臣旣有耿耿於心。而不上陳。是負心也。故竊附鳳朝故事。冒陳一言。伏惟聖明裁處焉。答曰。省疏具悉。疏薦事。寔循文苑故事。然此宰臣之遐心。無可挽之望。倀倀于中。實難爲懷也。
정조 3년
奉敎徐龍輔疏曰。伏以臣。卽接家信。臣母所患寒感。朝來越添。委頓床席。症形況劇云。臣得聞此報。方寸煎灼。他不暇顧。忙陳短章。徑出禁扃。伏乞聖慈。俯垂鑑諒。亟遞臣所帶之職。以便救護。因治臣擅離之罪。以肅朝綱。千萬幸甚。省疏具悉。爾其勿辭。救護母病。
정조 3년
副應校趙尙鎭。持平嚴思憲。副校理李儒慶權以綱。獻納趙錫穆。正言趙鼎鎭。修撰嚴思晩朴天行。副修撰李命勳啓曰。請亟寢鄭致達妻。減死安置之命。快正王法。以洩神人之憤。請放歸田里罪人金相福。亟令王府。拿鞫嚴問。快正王法。請還寢遠竄罪人韓翼謩金吾草記勿施之命。仍施遠竄之典。請黑山島定配罪人龜柱。亟加嚴鞫。快正王法。答三司曰。不允。措辭見上
정조 3년
持平嚴思憲。獻納趙錫穆。正言趙鼎鎭啓曰。請濟州牧移配罪人敬彬。熊川縣定配罪人成運。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。仍令王府。嚴鞫得情。請遲晩後物故罪人啓能。亟施拏籍之典。請令王府。一依古典。趾賊之凶種年未滿者。待其稍長。卽施邦刑。俾絶凶逆易種養禍之患。請物故罪人志恒之支屬。應坐者絶島散配。答兩司曰。不允。措辭見上
정조 3년
持平嚴思憲啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。答府曰。不允。措辭見上
정조 3년
正言趙鼎鎭啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請南海縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。依律處斷。請鎭海縣定配罪人埏。亟令王府。拿鞫得情。施以當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。竝令王府。嚴鞫得情。快正王章。請申大年亟施屛裔之典。請定配罪人元榦。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻使喚奴婢。竝令該府。一一査出。遠地散配。請前府使任聖周。亟施邊遠定配之典。請逆賊尙魯。亟施拏籍之典。新除授掌令尹弼秉。時在京畿抱川地。持平黃昇源。時在高陽地。請竝斯速乘馹上來事。下諭。答院曰。不允。下諭事。依啓。
정조 3년
己亥十一月二十四日。記事官姜彙鈺。義禁府。以尹東美鳴申聞鼓事。捧供而所供如此。上裁。何如。啓目。傳曰。本事旣無關係丹書。則申釋與否。元非可論兺不喩。蓋此肯䋜。專在首發。而渠父又不過隨參人則似無可以更有呼寃之端也。以此意分付爲良如敎。
정조 3년
己亥十一月二十四日申時。上御誠正閣。禮房承旨入侍時。左承旨徐有防。假注書徐鼎修。記事官金健修鄭東浚。以次進伏訖。上曰。明日出宮時。門路以萬安門擧行。可也。上曰。明日細仗。待令於景㬢門。可也。上曰。黃景源上疏持入。賤臣承命持入。命有防讀奏訖。命書批答。見日日記命書傳敎曰。在前文衡疏薦之後。圈點與否知入。上曰。注書出去。以此知入。可也。賤臣承命出問于賓廳後。入奏曰。尹鳳朝疏薦南有容後。亦爲圈點云矣。上曰。然則以圈點擧行。可也。上曰。文衡圈點謄錄冊持入。賤臣。承命持入。上曰。肅廟丁丑閏三月日記持入。賤臣承命持入。上曰。大臣今方請對云。未知因何事而然乎。注書出去。以口傳。傳諭於大臣而問奏。可也。賤臣承命出來。以上敎傳諭於大臣後。還奏曰。臣承命傳諭於大臣。則以爲前大提學。雖不承牌。旣有前前大提學。則都堂圈點。不得擧行。自是古例。故臣等不敢擅便。欲爲登對稟處云矣。上命書傳敎曰。前大提學黃景源。旣以情勢自引。不欲當圈坐。勢難强迫。且聞大臣請對之意。亦在於以其有前前提學之故。都堂不可會圈云。前前大提學徐命膺。卽爲命招會圈。命退。諸臣以次退出。
정조 3년
行都承旨李義翊坐。左承旨徐有防坐。右承旨朴祐源坐直。左副承旨李義弼坐。右副承旨金夏材坐。同副承旨金勉柱坐直。注書二員未差。假注書李錫夏仕徐鼎修仕直。事變假注書安筞仕。
정조 3년
徐有防啓曰。明日經筵。取稟。傳曰。只晝講。
정조 3년
大駕。詣泰寧殿入齋室後。政院玉堂藥房口傳問安。答曰。知道。
정조 3년
金勉柱啓曰。戶曹判書金華鎭。昨入闕中。兼帶經筵之任。不爲肅謝。直爲出去。事甚未安。推考警責。何如。傳曰。允。
정조 3년
金夏材啓曰。合辭方張之時。兩司無詣臺之員。事甚未安。除在外受由外。呈告人員。竝卽牌招。何如。傳曰。允。
정조 3년
傳于徐有防曰。時刻差晩。聚軍之期。又命日出後擧行。則承旨之如是晩到待漏。無或怪矣。動駕日。與常時有異。則天色快曙。尙不請鑰。事甚怠忽。不可無警飭之道。都承旨徐有慶遞差。
정조 3년
傳于金勉柱曰。承旨前望單子入之。
정조 3년
都承旨前單子入之。以李義翊落點。
정조 3년
傳于朴祐源曰。侍衛軍兵。毛具。
정조 3년
朴祐源啓曰。大提學徐命膺。牌不進推考傳旨。今方捧入。而特敎之下。如是違召。不卽膺命。事甚未安。更卽牌招。何如。傳曰。允。
정조 3년
徐有防啓曰。大提學卽爲下批事。命下矣。政官牌招開政。何如。傳曰。允。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。左承旨徐有防進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。
정조 3년
以宋㯙爲洪忠都事。兼弘文館大提學兼藝文館大提學兼知成均徐命膺單付。
정조 3년
吏曹口傳政事。以林道浩爲兵曹佐郞。
정조 3년
傳于金勉柱曰。戶房承旨入侍。
정조 3년
李義弼。以禁衛營言啓曰。本營外。各處入直步軍。除標信出用。以充四哨之數。還宮後。還爲入直事草記。以旣無特敎。又無兵曹傳關。而直請標信者。不已妄率爲敎。外營各處分直之軍。旣與內入直有異。且有四哨磨鍊之敎。故遽有妄率之請。臣不勝萬萬惶恐待罪之至。而雖伏承知道之批。責敎之餘。下無發落。外各處入直軍兵出用一款。何以爲之之意。敢啓。傳曰。知道。
정조 3년
金勉柱。以刑曹言啓曰。因趙召史擊鼓原情。依判下問議大臣。則以爲朝家旣許罷養。則似當以法典爲據云。故敢此仰達矣。上曰。依爲之。傳敎據趙召史夫全羅道興陽縣蛇渡定配罪人敬燮。其子珍島南桃浦罪人駿。康津縣古今島定配罪人晶。靈光郡荏子島定配罪人明等。竝卽放送事。發關分付于該道道臣之意。敢啓。傳曰。知道。
정조 3년
又以義禁府言啓曰。因刑曹啓目。慶尙道機張縣定配罪人林翼世逃躱時。當該配所官。指名狀聞。拿問處之事。覆啓蒙允。行會本道矣。當該配所官。以機張前縣監李重喆。指名以來。而李重喆時在全羅道靈光地云。依例發遣府羅將。拿來。何如。傳曰。允。
정조 3년
副應敎趙尙鎭。持平嚴思憲。獻納趙錫穆。副校理李儒慶權以綱。正言趙鼎鎭。修撰嚴思晩朴天行。副修撰李命勳啓曰。請亟寢鄭致達妻減死安置之命。夬正王法。以洩神人之憤。請放歸田里罪人金相福。亟令王府拿鞫嚴問。快正王法。請還寢遠竄罪人韓翼謩。金吾草記勿施之命。仍施遠竄之典。請黑山島定配罪人龜柱。亟加嚴鞫。快正王法。答三司曰。不允。措辭見上
정조 3년
持平嚴思憲。獻納趙錫穆。正言趙鼎鎭啓曰。請濟州牧移配罪人敬彬。熊川縣定配罪人成運。亟令王府更爲設鞫得情。請彦衡養遂獻遂。竝令王府設鞫嚴問。請還寢會遂絶島定配之命。仍令王府嚴鞫得情。請還寢李觀源定配之命。仍令王府嚴鞫得情。請遲晩後物故罪人啓能。亟施拏籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
持平嚴思憲啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府更加嚴鞫。依律處斷。請長鬐縣遠竄罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。快正王法。請旌義縣減死安置罪人興老。亟寢酌處之命。仍令王府設鞫得情。快正王法。請新智島荐棘罪人瑩中。設鞫嚴問。快施當律。請濟州牧定配罪人後樂。亟令王府更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。答府曰。不允。措辭見上
정조 3년
正言趙鼎鎭啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請南海縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請遠竄罪人聖中。放逐罪人有臣宗甲義駿。竝令王府設鞫嚴問。期於得情。快正王法。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人。安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝査出。絶島散配。請漆原縣定配罪人志遜。更令王府設鞫嚴問。期於得情。請減死定配罪人德秀。亟令王府更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。新除授司諫李一曾。時在江原道洪川地。請斯速乘馹上來事。下諭。答院曰。不允。下諭事。依啓。
정조 3년
己亥十一月二十五日巳時。上詣泰寧殿。擧動入侍時。行都承旨李義翊。左承旨徐有防。右承旨朴祐遠。左副承旨李義弼。右副承旨金夏材。同副承旨金勉柱。假注書李錫夏徐鼎修。記事官金健修鄭東浚。以次侍立訖。上具翼善冠袞龍袍。乘輿出萬安門。至仁政門外。降輿乘輦。出敦化門。上曰。都承旨李義翊。先隨駕後謝恩。出榻敎至慶熙宮。入興化門。至泰寧門外。降輦乘輿。上曰。興元門。除標信。開之。上詣泰寧殿後。上曰。承史侍衛。待令於興泰門外。上詣泰寧殿。自內展拜後。乘輿由興泰門。詣景賢堂。上曰。龍亭彩輿入之。命奉安御製先行。上乘輿。由景賢門。出興化門。還宮。上曰。奎章閣堂郞牌招。使之陪進御製。可也。上曰。駕後咫尺。喧譁忒甚。人馬雜遝。極爲駭然。上曰。禁喧郞廳宋民載。爲先汰去。其代。令該曹口傳擇差。出榻敎勉柱曰。一自攔後軍撤罷之後。動駕時。凡係侍衛禁喧等節。尤當各別申飭。而今此大駕還宮時。駕後人馬雜遝喧聒。而不能檢飭。以至於侍臣所騎馬。攔入於駕前之境。事之駭然。莫此爲甚。兵曹郞廳。旣有汰去之敎。而該堂。亦不可無警。兵曹判書具允鈺。推考。何如。上曰。依爲之。出擧條上入敦化門。至協陽門外。降輦乘輿還內。諸臣以次退出。
정조 3년
己亥十一月二十五日酉時。上御誠正閣。戶房承旨入侍時。右承旨朴祐源。假注書徐鼎修。記事官金健修鄭東浚。以次進伏訖。上曰。慶熙宮尊賢閣興政堂雨漏處。戶曹郞廳。與計士。眼同看審後。修理事。朝已分付矣。今已擧行云乎。祐源曰。俄問戶曹。則方修理云矣。命祐源讀奏公事。上曰。吏曹闕記持入。賤臣承命持入。命退。諸臣以次退出。
정조 3년
行都承旨李義翊坐。左承旨徐有防坐直。右承旨朴祐源坐。左副承旨未差。右副承旨金夏材坐。同副承旨金勉柱坐直。注書二員未差。假注書李錫夏仕徐鼎修仕直。事變假注書安筞仕。
정조 3년
李義翊啓曰。左副承旨李義弼。右副承旨金夏材。今日不爲仕進。竝卽牌招。何如。傳曰。允。
정조 3년
以大司諫林鼎遠牌不進罷職傳旨。傳于徐有防曰。只推。
정조 3년
以左副承旨李義弼牌不進罷職傳旨。傳于徐有防曰。許遞。
정조 3년
金勉柱。以兵曹言啓曰。來十二月初八日。大駕詣景慕宮。初九日臘享祭親行時。以何營軍兵隨駕。何營軍兵留陣。而隨駕禁軍馬步軍。以幾番幾哨磨鍊乎。敢稟。傳曰。以訓局步軍十哨。馬軍三哨。禁軍四番隨駕。御營廳留陣。餘營餘軍留陣留營。置之。
정조 3년
又以兵曹言啓曰。卽接禁衛營移關。則今十一月二十六日。南別營良中本營下番軍兵等。賞試射時。內外各處入直將官軍兵等。依宿衛所以前例。除標信出用。而銅龍門把守段。依前以入直訓鍊都監砲手替把事。已爲啓下云云矣。在前宿衛所時。每待本所令箭擧行。而今則宿衛撤罷之後。無所憑信。事之疎忽。與前自別。內外入直軍兵。不可自下出用。令政院請出標信擧行。此後依定式施行。何如。傳曰。允。
정조 3년
又以禁衛營言啓曰。今十一月二十六日。南別營新番軍兵點考。下番軍兵賞試才時。內外營入直軍兵。令政院請出標信擧行。此後依定式施行事。自兵曹昨已草記入啓矣。西營銅龍門入直將官軍兵。依兵曹草記。待標信擧行之意。敢啓。傳曰。知道。
정조 3년
又以御營廳言啓曰。今十一月二十六日。南小營新番軍兵點考。下番軍兵賞試才時內外營入直軍兵。令政院請出標信擧行。此後依定式施行事。自兵曹。昨已草記入啓矣。東營集春營入直將官軍兵。依兵曹草記。待標信擧行之意。敢啓。傳曰。知道。
정조 3년
又以刑曹言啓曰。罪人金學成。加刑一次。仍囚之意。敢啓。傳曰。旣施二次之刑。今日內。邊遠定配所押送。
정조 3년
吏曹判書宋德相疏曰。伏以臣於本月初一日。祗承聖批。其反復開諭。委曲丁寧。有非賤臣所敢當者。何故。愚臣之逋慢愈甚。而聖慈之眷待愈隆也。臣徊徨抑塞。如癡如狂。誠莫知攸處也。噫。臣雖無狀。粗識倫義。不至如禽獸之全昧。則其欲不俟駕屨之忱。庸有極哉。不幸臣於下鄕之後。自前月望間。宿病闖發。委頓呻囈。少觸寒冷。症輒加劇。閉戶牢蟄。全無生人樣子。兼又今歲寒沍。比前冬不啻倍簁。故屢添感冒。索汗過多。眞元澌陷。形神換脫。大小旁症。隨治隨發。連章累牘。冀終矜許之計。亦無以締構文字。隱默抑鬱。以至于今。尙何望其自力登途。以趨威命也哉。自古人臣。義所難進。則輒移疾丐免。故例不免有虛實相蒙之弊矣。雖以日月之明。亦何能盡燭臣病狀如是也哉。至於臣之不稱於見職。夫人皆知之。殿下只宜察納公議。詢咨時望。極有以改正之耳。仍念臣。旣無一分可進之勢。而目今多窠久滯。前頭大政且迫。揆以事體。決不可更事遷就。以瘝重務。伏望聖慈。特許鐫遞。以便公私。千萬幸甚。嗚呼。殿下之嗣服。已四年于玆矣。天畀神武。攘除姦凶。百度維新。將大有爲。而及至今日。中外恬嬉。小大偸惰。不能上副天心。下慰民望。此固群下不克對揚之過。而其視乙未之冬。丙申之春。殿下亦豈無古人日負初心之歎否乎。荐雷示警。聖情憂懼。求言之旨。至及愚臣。此大聖人詢蕘之盛心也。然臣之愚妄。已露其不堪當世之用矣。遂初退還。自甘屛廢。重以疾病昏痛。神心耗竭。雖欲掇拾舊聞。以浼聖聽。有不可得者。惟是朱子之告其君有曰。冬雷憂在嗣歲。其所以救之之術。不過反躬引咎。以圖自新。伏惟聖上。惕厲修省之諭。已暗合於朱子之言。則在今所加勉。惟以實心而做實事而已。至若經筵講討。應文備數。而聖學無日新之效。廊廟訏謨。循常守故。而治功無奮起之望。是臣之中夜無寐。繞壁耿耿者也。此則臣已屢塵於聖聰。今也尙復何言哉。嗚呼。言之非難。行之惟艱。而悅而又繹。從而又改。聖訓痛切。允爲百王之準則。則今我聖明之所宜念念而不忘者。又豈不在玆歟。若臣之已試蔑效者。衷悃雖至。語默有時。誠不敢妄學馮婦之爲。以取譏於亞聖之門也。抑臣又竊念。朱子當星變雷異之時。惓惓以必謹政刑。勸戒其君。今臣之積犯違傲。尙逭誅譴者。不可謂刑罰之得中。而身在田野。虛帶匪據之任。已至累月。是豈政體之得當者乎。然而應旨之臣。未嘗以此爲言。此正臣自列之時。故冒萬死。敢以仰聞。更乞遞臣職而治臣罪。以爲弭災之一端。不勝大願。答曰。省疏具悉卿懇。久未見卿。政切戀卿之思。此際卿疏來上。累紙丁寧。如對卿面。雖極慰輍。而辭懇冞固。造朝無期。悵嘆無以爲喩。見今答序已深。寒事轉酷。衝冒作行。恐妨少愈之戒。姑不欲敦召。然卿所帶之職。卽銓長也。政目只隔數日。而應行事務。因卿在鄕。未旣過時淹滯。豈非大是可悶之事乎。以是更不得不勉迫至此。惟冀卿之幡然也。仍傳曰。此批答。遣史官。傳諭于吏曹判書宋德相處。
정조 3년
判義禁李重祜疏曰。伏以臣。向叨見職。罪大罰輕。含恩訟愆。居常惶恧。今玆新命。又何爲而及於臣也。噫。王府草記。何等愼重。而緣臣謬闇。不善擧行。莫能仰體我聖上恤囚之盛意。論以邦憲。合被重誅。大僚筵罷。亦云太寬。今何可以薄勘之已經。時月之稍久。而晏然爲自恕之計哉。僨誤之地。實難復冒。昨日陪班。亦未進身。分義都虧。罪戾益增。玆敢短章自列。冒瀆崇聽。伏乞聖明。俯賜涼察。亟降威罰。重勘臣辜犯。以爲不職者之戒。千萬幸甚。答曰。省疏具悉。卿其勿辭行公。
정조 3년
副應敎趙尙鎭。持平嚴思憲。副校理權以綱李儒慶。獻納趙錫穆。正言趙鼎鎭姜。修撰朴天行嚴思晩。副修撰李命勳啓曰。請喬桐府黜置罪人鄭致達妻。夬正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府拿鞫嚴問。快正王法。請黑山島圍籬罪人龜柱。亟加嚴鞫。夬正王法。答三司曰。不允。措辭見上
정조 3년
持平嚴思憲。獻納趙錫穆。正言趙鼎鎭姜啓曰。請濟州牧移配罪人敬彬。亟令王府更爲設鞫得情。請彦衡養遂獻遂。竝令王府設鞫嚴問。請還寢會遂絶島定配之命。仍令王府嚴鞫得情。請還寢李觀源定配之命。更令王府設鞫得情。請遲晩後物故罪人啓能。亟施拏籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒。支屬應坐者。絶島散配。答兩司曰。不允。措辭見上
정조 3년
持平嚴思憲啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府更加嚴鞫。依律處斷。請大靜縣定配罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。請逆輅妻爲先絶島定配。請李璟韓後良金默行兪纘柱金奎五。竝令王府設鞫嚴問。究覈得情。請江界府殺獄罪人居士式連。亟收減死之命。依律處斷。答府曰。不允。措辭見上
정조 3년
正言姜啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府嚴鞫得情。快施當情。請減死安置罪人大燮。亟寢酌處之命。仍令王府設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府設鞫嚴問。期於得情。請減死定配罪人德秀。亟令王府更加嚴鞫。快正王法。請削出罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府嚴加刑訊。依律處斷。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府刻期發捕。嚴鞫得情。請李璟金默行兪纘柱韓後良金奎五等。亟令王府嚴鞫得情。夬伸王章。請申大年。亟施屛裔之典。請定配罪人元榦。亟寢酌處之命。更令王府嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻使喚奴婢。竝令該府。一一査出。遠地散配。請前府使任聖周。亟施邊遠定配之典。請逆賊尙魯。亟施拏戮之典。答院曰。不允。措辭見上
정조 3년
己亥十一月二十六日巳時。上御誠正閣。晝講。詣臺臺臣。同爲入侍時。知事鄭尙淳。特進官鄭民始。參贊官朴祐源。侍讀官權以綱。檢討官李命勳。假注書徐鼎修。記事官金健修鄭東浚。宗臣花陽君榷。行副護軍沈輔賢。持平嚴思憲。正言姜。以次進伏訖。上進請論語。讀前受音。自一言可以終身行之。止是謂過矣。以綱進讀。自子曰。吾嘗終日不食。止未見蹈仁而死者也。上又讀新受音訖。以綱曰。爲學之方。不可勞心。必得苟不能遜志自得。則雖曰。夜存思。無益於爲學之工矣。今我殿下。聖學高明。頻開講筵。如臣膚淺之說。不足以仰禆聖工。而第念宵衣旰食之際。只切講學之念。而不懋講學之實。則此章所謂無益不如學之歎。將不得免焉。伏願留念於懋實之工焉。憂道不憂貧。於人。最是難事。此可責之於上等之人。不可責之於中人以下。苟不能飽德飫仁。充然自得。則鮮有不憂貧者。此蓋學力不足。而不能無動於傷哉之歎。如知本末輕重之別。則豈以自外至者爲憂樂哉。此章之義。反復玩味。則學力之所推。庶可以體念矣。知及之仁守之。卽爲學之事。莊涖之禮動之。卽爲政之事。爲學爲政。事件雖殊。苟無爲學之工。則知識不明。持守不固。亦何能爲政乎。此聖人所以拈出知仁莊禮四箇字。竝論於爲學爲政之方者也。然而私欲間之。則知仁莊禮。無以自守。而全其德。以此推之。百千萬事。無非一私字壞了。伏願深留聖意焉。命勳曰。憂道不憂貧。在君子之道。則安貧求道。固當如此。而至於人君。處崇高之位。富有四海。所可憂者。唯是政化治道之或不行。然而謀國貧。亦不可不憂。以言乎國。則無三年之蓄。國不爲國。以言乎民。則衣食足而知禮節。足國足民之政。其重如此。苟求其要。莫先於崇儉而節用。古人云奢侈之害。甚於凶年。此誠至論也。臣伏見向日禮曹回啓批旨。其於侈儉豐約之間。所以反求聖躬。表率四方之意。藹然堯舜氣像。臣實欽仰頌祝之不暇。而繼自今。益加聖念。期使國儲充足。民産格給。躋一世於郅隆之化。是臣區區之望。上曰。諸臣以次陳文義。可也。尙淳曰。上番以思字之義。旣皆盡達。而益勤學之念。講學之工。不可偏廢。必窮理盡性。躬行力踐。然後可矣。民始曰。謀道不謀身。乃君子之事。若中人以下。則有不可盡。以此責之。而在下之人。謀道與謀食。亦惟在於君上道率之如何。導率之道。亦無過於敎之以義。齊之以禮而已。此等處。推類而留神焉。祐源曰。思亦可矣。而其本在於學也。書傳曰。念終始典于學。此實爲體念處也。上曰。諸承旨持公事入侍。行都承旨李義翊。左承旨徐有防。右副承旨金夏材。同副承旨金勉柱。進伏。以次讀奏公事訖。上曰。大提學何爲而不出乎。民始曰。以領事相避而然矣。上曰。近來雖不作强迫之事。而如此以過。殆同委靡不振者然。是亦可悶。此大提學。在前亦屢次行公製文。而今忽不出。可怪可怪。此後大提學牌。勿爲呼望。命書傳敎曰。屢已行公。而文字應製。亦不知爲幾遭。則今忽事違召牌。若有引義之事然者。果何所執。此等梗生卽當之習。予於庶僚。尋常惡之。焉有文衡而工於去就。若是之無難乎。況爲予臣子者。凡係闡揚先大王盛德之事。寧有規避推托之心乎。予則以爲決非臣分之所敢出。假使此文衡。眞有情勢。而前此除拜。一未出脚。則以予平日重士大夫廉防之本意。何必復授而勤召乎。莫重莫大之擧。無可據之義。終不膺命。將使域中。無列聖誌狀璿源譜略矣。其忽所重慢君命之辜。獨可逭乎。大提學徐命膺從重推考。牌招擧行。又命書傳敎曰。景慕宮臈享大祭門路。以弘化門爲之。又命書傳敎曰。臈享親行不遠。宗伯之長。不可任其在外。況守禦新除。授符時急。下諭之後。尙無動靜。禮曹判書金鍾秀。自政院。另加催促。斯速上來。上謂夏材曰。近日寥寥之中。能爲此陳戒之疏。誠爲可尙矣。夏材曰。此不過陳腐之說。何足有槪於聖心乎。命書傳敎曰。申飭之下。中官稟事。極爲猥屑。當該中官罷職。命退。諸臣以次退出。
정조 3년
己亥十一月二十六日申時。上御誠正閣。禮房承旨入侍時。左承旨徐有防。假注書徐鼎修。記事官金健修鄭東浚。以次進伏訖。上曰。同副承旨入侍。同副承旨金勉柱進伏。命讀奏公事訖。命書傳敎曰。左右史不備。受由翰林牌招入直。上命諸史官。考準御製謄本冊後。命退。諸臣以次退出。
정조 3년
行都承旨李義翊坐。左承旨蔡弘履未肅拜。右承旨徐有防坐。左副承旨朴祐源坐。右副承旨金夏材坐直。同副承旨金勉柱坐直。注書二員未差。假注書李錫夏仕徐鼎修仕直。事變假注書安筞仕。
정조 3년
蔡弘履啓曰。明日常參經筵。取稟。傳曰。只晝講。
정조 3년
傳于蔡弘履曰。禮房承旨入侍。
정조 3년
承旨前望單子入之。蔡弘履落點。
정조 3년
兵曹口傳政事。副司果宋樂宋民載。
정조 3년
金勉柱。以兵曹言啓曰。來十二月庚子正月當上番騎兵二百五十名。依定式本曹點考後。仍令該曹襦衣題給之意。敢啓。傳曰。知道。
정조 3년
又以扈衛廳別將。以大將意啓曰。別將李奎章。以其身病。呈狀乞遞。今姑改差。何如。傳曰。允。
정조 3년
又以禁衛營言啓曰。來庚子二月當七番中部右司屬江原道五哨軍兵。來正月二十五日。京中逢點。依例準二朔立番之意。本道監司處。預爲知委。何如。傳曰。允。
정조 3년
又以禁衛營言啓曰。來十二月當京畿四哨江原道一哨。合五哨軍兵。逢點實數六百五十二名。已爲點閱整齊來十二月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 3년
又以御營廳言啓曰。本廳來庚子二月三月兩朔應立右部左司屬洪忠左道五哨軍兵。來正月二十五日。京中逢點。二月初一日。與前司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 3년
又以御營廳言啓曰。本廳今十二月來庚子正月。兩朔應立右部前司屬洪忠右道五哨軍兵六百七十名。已爲逢點整齊矣。十二月初一日。與中部後司軍兵。替代立番後。舊軍放送之意。敢啓。傳曰。知道。
정조 3년
又以刑曹言啓曰。罪人金學成。旣施二次之刑。今日內邊遠定配所押送事。命下矣。依傳敎罪人金學成。咸鏡道鍾城府。定配所卽爲押送之意。敢啓。傳曰。知道。
정조 3년
持平嚴思憲啓曰。臣之無似。猥居臺地。適値動駕有命。獲忝陪扈之班。及其回鑾之時。到于闕門外。侍臣下馬啓請之後。臣則先詣祗迎之所矣。臣之所騎馬。塡咽雜遝之中。未及旋出。奔回於作門近處。至有承宣請推騎判之擧。此實緣臣之故。臣何敢以獨免譴何爲幸。而不思所以自引之義乎。昨夕始伏見擧條下者。而旣値日暮。今始來避。所失尤大。其何可晏然於臺次乎。請命遞斥臣職。答曰。勿辭。亦勿退待。
정조 3년
禮曹判書金鍾秀疏曰。伏以臣頃蒙聖恩。獲解本兵。而旋承史局之命。顧念纂修事重。宜卽申暴病狀。而荐瀆是懼。泯伏至今。不自意春官守禦除旨。續降於半日之內。且以授符時急。有旨踵辱。使臣斯速乘馹上來者。臣惶感之餘。怵焉驚懍。誠不知置此身於何地也。噫。春官之長。實掌邦禮。固非臣謏聞淺識。所可叨冒。況念前人坐罷。實由經筵不進。則臣之在外虛帶。其罪尤大。就據其代。有關廉恥。至於守禦之職。內做軍門之制。外管保障之地。其爲任大。其托權重。是豈如臣掘措大才疎慮短者。所可擬議。而誤辱聖簡。一至此耶。噫。臣之無似。蒙被聖上不世之遇。起廢以來。超擢之驟急。淸要之兜攬。未有如臣。此臣之眇福。旣盈而且將溢矣。今又益之以兵權。則是自促其垂死之命也。仰惟殿下。於臣天地也。父母也。寧不惻然於斯耶。終始生成之澤。臣方日夜顒祝。此在臣猶屬緩聲。狗馬賤疾。一味危綴。宿癖新感。乘虛迭侵。神氣運用。進寸退尺。最是痰壅咳激。而喘息甚促。頭暈脚弱。而行步不利。房闥之內。尙須人扶。似此病狀。雖閑司漫職。萬無陳力之望。況玆掌禮之職。摠兵之任乎。念臣昨春疏中。悉陳烏鳥私情。而及奉時覲時還之聖批。則惶恐感激。遂不敢遽申前說。只擬量公私緩急之際。未暇恤往來煩屑之譏。而不幸疾病嬰身。力不從心。時覲時還。亦恐無以卒承德意。命之窮。只有撫躬自悼而已。玆敢畢瀝肝血。冒申縣道。伏乞聖慈。曲垂矜燭。將臣本兼諸任。悉行鐫免。仍命有司。勘臣前後逋慢之罪。以警群工。以安賤心焉。答曰。省疏具悉。所辭職務。予亦豈欲侈卿身也。勿辭。卽爲上來受符。
정조 3년
副應校趙尙鎭。持平嚴思憲。副校理權以綱李儒慶。獻納趙錫穆。正言趙鼎鎭姜。修撰嚴思晩朴天行。副修撰李命勳啓曰。請亟寢鄭致達妻減死安置之命。夬正王法。以洩神人之憤。請放歸田里罪人金相福。亟令王府拿鞫嚴問。快正王法。請還寢遠竄罪人韓翼謩金吾草記勿施之命。仍施遠竄之典。請黑山島定配罪人龜柱。亟加嚴鞫。快正王法。答三司曰。不允。措辭見上
정조 3년
持平嚴思憲。獻納趙錫穆。正言趙鼎鎭姜啓曰。請濟州牧移配罪人敬彬。熊川縣定配罪人成運。亟令王府更爲設鞫得情。請彦衡養遂。獻遂。竝令王府設鞫嚴問。請還寢會遂絶島定配之命。仍令王府嚴鞫得情。請還寢李觀源。定配之命。仍令王府嚴鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。持其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
持平嚴思憲啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府更加嚴鞫。依律處斷。請長䰇縣遠竄罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍命王府。設鞫得情。快正王法。請旌義縣減死安置罪人興老。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。答府曰。不允。措辭見上
정조 3년
正言趙鼎鎭啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬應坐者。一竝詳査。絶島散配。請漆原縣定配罪人志遜。更令王府設鞫嚴問。期於得情。請減死定配罪人德秀。亟令王府更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。答院曰。不允。措辭見上